Návrh rozhodnutie Rady o alokácii nepriamo meraných služieb finančného sprostredkovania (FISIM) na stanovenie hrubého národného dôchodku (HND) používaného na účely rozpočtu Európskych spoločenstiev a jeho vlastných zdrojov /* KOM/2009/0238 v konečnom znení - CNS 2009/0068 */





[pic] | KOMISIA EURÓPSKYCH SPOLOČENSTIEV | Brusel, 26.5.2009 KOM(2009) 238 v konečnom znení 2009/0068 (CNS) Návrh ROZHODNUTIE RADY o alokácii nepriamo meraných služieb finančného sprostredkovania (FISIM) na stanovenie hrubého národného dôchodku (HND) používaného na účely rozpočtu Európskych spoločenstiev a jeho vlastných zdrojov DÔVODOVÁ SPRÁVA Úvod „Nepriamo merané služby finančného sprostredkovania“ (FISIM ) predstavujú časť produkcie finančných inštitúcií (zvyčajne bánk), ktorá sa netvorí vo forme priameho predaja služieb za stanovenú cenu, ale účtovaním vyššieho úroku pri úveroch, než pri vkladoch (úrokový rozdiel). Alokácia FISIM v rámci európskeho systému národných a regionálnych účtov (ESA 95) bola vymedzená v nariadení Rady (ES) č. 448/98 zo 16. februára 1998, doplňujúcom a upravujúcom nariadenie Rady (ES) č. 2223/96 z 25. júna 1996 a vykonáva sa od 1. januára 2005 nariadením Komisie (ES) č. 1889/2002 z 23. októbra 2002. Na účely rozpočtu Spoločenstva a jeho vlastných zdrojov sa však alokácia FISIM neuplatňuje automaticky. Po prvé, formou osobitnej derogácie sa v zmysle článku 8 ods. 1 nariadenia Rady (ES) č. 448/98 vyžaduje jednomyseľné rozhodnutie Rady na základe návrhu Komisie. Po druhé, ak sa zistí, že alokácia FISIM predstavuje významnú zmenu HND v zmysle článku 2 ods. 7 druhého pododseku rozhodnutia Rady 2000/597/ES, Euratom z 29. septembra 2000 a toho istého ustanovenia rozhodnutia Rady 2007/436/ES, Euratom zo 7. júna 2007, Rada, konajúca jednomyseľne na základe návrhu Komisie a po porade s Európskym parlamentom rozhodne, či sa tieto modifikácie uplatňujú na účely obidvoch týchto rozhodnutí. Alokácia FISIM na stanovenie HND používaného na účely rozpočtu Spoločenstva a jeho vlastných zdrojov by mala významný dosah na odhadované príspevky členských štátov do vlastných zdrojov a zmenila by aj stropy platieb a záväzkov určených podľa článku 3 obidvoch rozhodnutí. Z týchto dôvodov sa Komisia domnieva, že alokácia FISIM vedie k významným zmenám HND. Predkladané oznámenie Komisie preto obsahuje návrh na rozhodnutie Rady, v ktorom: – na základe článku 8 ods. 1 nariadenia Rady č. 448/98 sa v článku 1 stanovuje, že FISIM by sa teraz alokovali na stanovenie hrubého národného dôchodku (HND) na účely rozpočtu Európskych spoločenstiev a jeho vlastných zdrojov, – na základe článku 2 ods. 7 druhého pododseku a článku 3 rozhodnutia Rady 2000/597/ES, Euratom, sa v článku 2 stanovuje, že FISIM sa uplatňuje na účely tohto rozhodnutia od 1. januára 2005 do 31. decembra 2006, – na základe článku 2 ods. 7 druhého pododseku a článku 3 rozhodnutia Rady 2007/436/ES, Euratom sa v článku 3 stanovuje, že FISIM sa uplatňuje na účely tohto rozhodnutia od 1. januára 2007. Alokácia FISIM na účely vlastných zdrojov Spoločenstva Dostupnosť údajov z ESA 95 s alokáciou FISIM Nariadením Rady (ES) č. 448/98 sa stanovila alokácia FISIM v rámci ESA 95 a od členských štátov sa vyžadovalo predkladanie výsledkov výpočtov počas skúšobného obdobia (článok 4), a následné hodnotenie výsledkov (článok 5). Toto hodnotenie bolo uspokojivé a nariadenie Rady (ES) č. 448/98 bolo neskôr vykonávané nariadením Komisie (ES) č. 1889/2002, ktoré sa uplatňovalo od 1. januára 2005 (článok 2) a ukladalo členským štátom povinnosť alokovať FISIM pri zasielaní údajov ESA 95. Všetky členské štáty splnili túto požiadavku po prvýkrát pri prenose údajov ESA 95 za september/október 2008, čo umožnilo Komisii predložiť tento návrh. Alokácia FISIM do HND používaného na účely vlastných zdrojov V článku 8 ods. 1 nariadenia Rady (ES) č. 448/98 sa ustanovuje: „ Formou derogácie z tohto nariadenia rozhodnutie alokovať FISIM pre stanovenie HNP [hrubý národný produkt, neskôr, od roku 2002, nahradený koncepciou HND podľa článku 2 ods. 7 prvého pododseku rozhodnutia (ES) č. 2000/597], využívané na účely rozpočtu Spoločenstva a jeho vlastných zdrojov prijme Rada jednomyseľne na návrh Komisie“. To znamená, že derogáciou sa nariadenie Rady (ES) č. 448/98, ktorým sa modifikoval systém ESA 95, pokiaľ ide o alokáciu FISIM, nevzťahuje na stanovenie HND používaného na účely vlastných zdrojov. Cieľom tohto návrhu (článok 1) je, aby Rada rozhodla, že FISIM by sa mali alokovať na účely stanovenia HND používaného na účely vlastných zdrojov. Je skutočne namieste používať najnovšie štatistické koncepcie na účely vlastných zdrojov a tomu zodpovedajúco stanovovať HND, ako to stanovila Komisia pri aplikácii ESA 95 v súlade s nariadením Rady (ES) č. 2223/96 v znení následných úprav. Uplatňovanie alokácie FISIM na účely rozhodnutia (ES) č. 2000/597 V článku 2 ods. 7 druhom pododseku rozhodnutia Rady (ES) č. 2000/597 sa ustanovuje: „ Ak by modifikácie ESA 95 viedli k významným zmenám v HND, ako to stanovila Komisia, Rada, konajúca jednohlasne na základe návrhu Komisie a po konzultáciách s Európskym parlamentom rozhodne, či tieto modifikácie budú platiť pre účely tohto rozhodnutia “. Alokáciou FISIM sa HND zvýši v priemere o viac než 1 %, čo pri uplatnení metódy uvedenej v článku 3 rozhodnutia (ES) č. 2000/597, znamená jednoznačne zmenu v stropoch určených týmto článkom. To znamená, že alokácia FISIM predstavuje významnú zmenu v zmysle uvedeného článku 2 ods. 7 druhého pododseku. Cieľom predkladaného návrhu (článok 2) je uplatniť alokáciu FISIM na účely rozhodnutia (ES) č. 2000/597, avšak iba na roky 2005 a 2006. Uplatňovanie alokácie FISIM na účely rozhodnutia (ES) č. 2007/436 V článku 2 ods. 7 druhom pododseku rozhodnutia Rady (ES) č. 2007/436 sa ustanovuje: „ Ak by modifikácie ESA 95 viedli k významným zmenám v HND, ako to stanovila Komisia, Rada, konajúca jednomyseľne na základe návrhu Komisie a po porade s Európskym parlamentom rozhodne, či sa tieto modifikácie uplatňujú na účely tohto rozhodnutia “. Alokáciou FISIM sa HND zvýši v priemere o viac než 1 %, čo pri uplatnení metódy uvedenej v článku 3 ods. 3 rozhodnutia (ES) č. 2007/436 znamená jednoznačne zmenu v stropoch určených týmto článkom. To znamená, že alokácia FISIM predstavuje významnú zmenu v zmysle uvedeného článku 2 ods. 7 druhého pododseku. Cieľom predkladaného návrhu (článok 3) je uplatniť alokáciu FISIM na účely rozhodnutia (ES) č. 2007/436 počnúc rokom 2007. Nadobudnutie účinnosti a uplatňovanie Uplatňovanie je stanovené od 1. januára 2005 v súlade so začiatkom uplatňovania nariadenia Komisie (ES) č. 1889/2002. 2009/0068 (CNS) Návrh ROZHODNUTIE RADY o alokácii nepriamo meraných služieb finančného sprostredkovania (FISIM) na stanovenie hrubého národného dôchodku (HND) používaného na účely rozpočtu Európskych spoločenstiev a jeho vlastných zdrojov (//ES, Euratom) RADA EURÓPSKEJ ÚNIE, so zreteľom na článok 2 ods. 7 druhý pododsek rozhodnutia Rady 2000/597/ES, Euratom z 29. septembra 2000 a rozhodnutia Rady 2007/436/ES, Euratom zo 7. júna 2007, so zreteľom na návrh Komisie, so zreteľom na stanovisko Európskeho parlamentu[1], so zreteľom na stanovisko Dvora audítorov[2], keďže: 1. V článku 8 ods. 1 nariadenia Rady (ES) č. 448/98 zo 16. februára 1998, doplňujúcom a upravujúcom nariadenie (ES) č. 2223/96, pokiaľ ide o alokáciu nepriamo meraných služieb finančného sprostredkovania (FISIM) v rámci Európskeho systému národných a regionálnych účtov (ESA)[3], sa ustanovuje, že rozhodnutie o alokácii nepriamo meraných služieb finančného sprostredkovania (FISIM) na stanovenie hrubého národného produktu používaného na účely rozpočtu Spoločenstva a jeho vlastných zdrojov prijíma Rada. Podľa článku 2 ods. 7 druhého pododseku rozhodnutia Rady 2000/597/ES, Euratom z 29. septembra 2000 bola koncepcia hrubého národného produktu od roku 2002 nahradená koncepciou hrubého národného dôchodku (HND)[4]. 2. Je vhodné používať najnovšie štatistické koncepcie na účely rozpočtu Spoločenstva a jeho vlastných zdrojov, najmä pokiaľ ide o určenie HND, ako to stanovila Komisia v rámci aplikácie Európskeho systému národných a regionálnych účtov (ESA 95). FISIM by preto mali byť alokované na stanovenie HND na účely rozpočtu Spoločenstva a jeho vlastných zdrojov. 3. Podľa článku 2 ods. 7 druhého pododseku rozhodnutia Rady 2000/597/ES, Euratom, ak modifikácie Európskeho systému národných a regionálnych účtov vedú k významným zmenám v hrubom národnom dôchodku, ako to stanovila Komisia, Rada, konajúca jednomyseľne na základe návrhu Komisie a po porade s Európskym parlamentom rozhodne, či sa tieto modifikácie uplatňujú na účely uvedeného rozhodnutia. Podobne v článku 2 ods. 7 druhého pododseku rozhodnutia Rady 2007/436/ES, Euratom zo 7. júna 2007 o systéme vlastných zdrojov Európskych spoločenstiev[5] sa ustanovuje, že ak modifikácie Európskeho systému národných a regionálnych účtov vedú k významným zmenám v hrubom národnom dôchodku, ako to stanovila Komisia, Rada rozhodne, či tieto modifikácie budú platiť na účely tohto rozhodnutia. 4. Alokácia FISIM vedie k významnej zmene HND v zmysle článku 2 ods. 7 druhého pododseku rozhodnutia Rady 2000/597/ES, Euratom, keďže zvyšuje HND v priemere o viac než 1 % a pri uplatnení metódy uvedenej v článku 3 daného rozhodnutia znamená zmenu v stropoch stanovených týmto článkom. Z rovnakých dôvodov vedie alokácia FISIM k významnej zmene v zmysle článku 2 ods. 7 druhého pododseku rozhodnutia Rady 2007/436/ES, Euratom. 5. Alokácia FISIM by sa preto mala uplatniť na účely rozhodnutí 2000/597/ES, Euratom a 2007/436/ES, Euratom. 6. Nariadenie Komisie (ES) č. 1889/2002 z 23. októbra 2002 o vykonávaní nariadenia Rady (ES) č. 448/98 sa uplatňuje od 1. januára 2005. 7. Z dôvodu zabezpečenia súladu by sa toto rozhodnutie malo uplatňovať od 1. januára 2005. Rovnako aj alokácia FISIM na stanovenie výšky HND na účely rozpočtu Spoločenstva a jeho vlastných zdrojov by sa mala uplatňovať na účely rozhodnutia 2000/597/ES, Euratom od 1. januára 2005 do 31. decembra 2006, pretože uvedené rozhodnutie bolo s účinnosťou od 1. januára 2007 zrušené rozhodnutím 2007/436/ES, Euratom. Na účely rozhodnutia 2007/436/ES, Euratom by sa mala táto alokácia uplatňovať od 1. januára 2007, odkedy sa uvedené rozhodnutie uplatňuje, ROZHODLA TAKTO: Článok 1 Na stanovenie hrubého národného dôchodku na účely rozpočtu Spoločenstva a jeho vlastných zdrojov sa alokujú nepriamo merané finančné sprostredkovateľské služby. Článok 2 Alokácia nepriamo meraných finančných sprostredkovateľských služieb podľa článku 1 sa uplatňuje na účely rozhodnutia 2000/597/ES, Euratom od 1. januára 2005 do 31. decembra 2006. Článok 3 Alokácia nepriamo meraných finančných sprostredkovateľských služieb podľa článku 1 sa uplatňuje na účely rozhodnutia 2007/436/ES, Euratom od 1. januára 2007. Článok 4 Toto rozhodnutie nadobúda účinnosť dňom jeho uverejnenia v Úradnom vestníku Európskej únie . Uplatňuje sa od 1. januára 2005. V Bruseli Za Radu Predseda [1] Ú. v. EÚ C [...], [...], s. [...]. [2] Ú. v. EÚ C [...], [...], s. [...]. [3] Ú. v. ES L 58, 27.2.1998, s. 1. [4] Ú. v. ES L 253, 7.10.2000, s. 42. [5] Ú. v. EÚ L 163, 23.6.2007, s. 17.